Dagö

Dagö on Eesti ansambel, mille asutasid 1998. aasta sügisel Lauri Saatpalu, Peeter Rebane ja Tiit Kikas. 2000. aasta suveks oli valmis esimese plaadi materjal, mille etno-folkrokilik kõlapilt osutus nii uudseks, et selle väljaandmisega julges lõpuks riskida vaid plaadifirma Hyperrecords. Risk tasus end kuhjaga, albumit osteti hästi ja 2001. aasta kevadel toimunud Eesti Muusikaauhindade jagamisel tunnistati ansambel parimaks etno/folkartistiks. 2001. aasta suvel võitis Dagö Pärnus "Lühima öö improvisatsioonifestivali" peapreemia, sügisel mängis ta Tallinnas soojendajana enne Jethro Tulli kontserti. Tiit Kikas lahkus Dagöst 2002. aasta algul, umbes samal ajal ühines ansambliga nende kauaaegne "nähtamatu liige", muusik ja helirežissöör Kristo Kotkas. Sama aasta suvel ilmus kahes versioonis (nn tavaline ja limited edition – laulude arv ja järjekord on mõlemal versioonil sama) nende teine album "Toiduklubi", mis tagas Dagöle järgmistel Eesti Muusikaauhindade jagamistel 2003. aasta kevadel aasta ansambli auhinna. 2003. aasta suvel rändas Dagö kontsertidega mööda Eesti kontserdilavasid koos Ultima Thulega, sügisel ilmus kolmas album "Hiired tuules", mis valiti aasta parimaks bändialbumiks ja Dagö järjekordselt aasta ansambliks. Trummide taha istus Petteri Hasa. Suvel 2004 käis Dagö turneel koos Singer Vingeriga. Pärast kaks ja pool aastat kestnud pausi ilmus 2006. aasta märtsis Dagö kauaoodatud neljas album "Joonistatud mees". Sama aasta juulis andis ansambel üle Eesti kaheksa suurt kontserti. Augustis 2007 kutsus Dagö oma fännid Palmse mõisa, kus anti kaks kontserti. Kontserdid salvestati ning DVD-st ja CD-st koosnev duubelkomplekt "Dagö DVD+CD" (tuntud ka nime "Dagö Palmses" all) ilmus novembris ja jälle kahes versioonis, mis erinevad teineteisest vaid pakendi – DVD-karp vs. CD-karp – poolest. 2008. aasta kevadel ilmus Dagö viies stuudioalbum "Möödakarvapai". Lahkus Kristo Kotkas ja helimeheks tuli Lauri Lepik. Samal suvel käis Dagö jälle turneel, seekord koos Chalice'i, Lenna Kuurmaa ja Kristiina Piperaliga. Novembris anti kümnenda sünnipäeva puhul üle Eesti kolm kontserti ja teatati, et ansambli tegevus peatatakse. Sügisel 2010 alustas Dagö taas stuudios tööd ja uue koosseisuga salvestatud uus album "Plaan Delta" ilmus märtsis 2011. Plaadi ametlik esitluskontsert toimus 10. aprillil Nokia Kontserdimajas. 2011. aasta suvel toimus koos Bonzo ja Tõuniga üle-eestiline tuur "Plaan D – Munadega muusika", mille käigus anti kokku üheksa kontserti – Türil (22. juuli), Pärnus (23. juulil), Haapsalus (24. juulil), Pirital (26. juulil), Rakveres (27. juulil), Tartus (28. juulil), Võru-Kubijal (29. juulil), Kuressaares (30. juulil) ja Raplas (31. juulil). 2020. aasta kevadel ilmus Dagö seitsmes stuudioalbum "Küte". Lauri Saatpalu – vokaal Peeter Rebane – kitarrid ja vokaal Henno Kelp – bass, kontrabass ja vokaal Kristjan Priks – löökpillid ja vokaal Tarvi Kull – klahvpillid ja vokaal Ansambli koosseisu kuulunud muusikuid Tiit Kikas Raul Vaigla Toomas Rull Kristo Kotkas Taavi Kerikmäe Petteri Hasa 2000 – "Dagö" 2002 – "Toiduklubi" 2003 – "Hiired tuules" 2006 – "Joonistatud mees" 2007 – "Dagö DVD+CD" (tuntud ka kui "Dagö Palmses") 2008 – "Möödakarvapai" 2011 – "Plaan Delta" 2020 – "Küte" Dagö – ametlik koduleht Dagö – bandcamp Dagö andmebaasis MusicBrainz (inglise keeles) Alvar Loog – "Dagö – bänd nagu naeratus ilma kassita", Postimees, 13. juuli 2006 Mari Klein – "DAGÖ – vihmase päeva õhtune energiasüst", Eesti Päevaleht, 18. juuli 2008 Muusikaplaneet – "Dagö uus album tuli digitaalselt välja, füüsiline cd ilmub mai lõpus", MuusikaPlaneet, 20. mai 2020 "Muusik (Dagö laul)" "Muusiku" sõnad YouTube – "Muusiku" muusikavideo